b'\n_START_ARTICLE_\nElias Ilkka\n_START_PARAGRAPH_\nElias Ilkka (25. kes\xc3\xa4kuuta 1889 Jalasj\xc3\xa4rvi \xe2\x80\x93 14. tammikuuta 1968 S\xc3\xa4\xc3\xa4ksm\xc3\xa4ki) oli suomalainen kuvanveist\xc3\xa4j\xc3\xa4. H\xc3\xa4n oli suomalaisen 1920-luvun klassisuuden ensimm\xc3\xa4isi\xc3\xa4 edustajia._NEWLINE_Elias Ilkan vanhemmat olivat torppari Elias Ruudolf Ilkka ja Emilia Kuutti. H\xc3\xa4n opiskeli Taideteollisessa keskuskoulussa 1906\xe2\x80\x931907 ja oli sitten kuvanveist\xc3\xa4j\xc3\xa4 Emil Wikstr\xc3\xb6min oppilaana 1907\xe2\x80\x931908. Taideyhdistyksen piirustuskoulussa h\xc3\xa4n opiskeli 1910\xe2\x80\x931911, ja k\xc3\xa4vi opintomatkoilla Pariisissa Academie Colarossissa 1912 ja 1930 sek\xc3\xa4 Italiassa 1922. Lis\xc3\xa4ksi h\xc3\xa4n ty\xc3\xb6skenteli Yhdysvalloissa vuosina 1924\xe2\x80\x931927.'